ফের আয়ুষ্মান ভারত নিয়ে সরব হল তৃণমূল কংগ্রেস!

ওয়েব ডেস্ক : কেন্দ্রীয় সরকারের আয়ুষ্মান ভারত (Ayushman Bharat) নিয়ে সরব হল তৃণমূল কংগ্রেস (TMC)। এই প্রকল্পে কেন্দ্রের সরকার (Central Government) যে ৬০ : ৪০ অর্থ বরাদ্দের ফর্মুলা চাপিয়ে দিতে চাইছে, তার নিন্দা করা হয়েছে রাজ্যের শাসকদলের তরফে। এই বিষয়টিকে ‘বিষের বড়ি’ হিসেবেও উল্লেখ করা হয়েছে তৃণমূলের তরফে।

তৃণমূলের তরফে সামজমাধ্যমে এক পোস্টে প্রশ্ন তুলে বলা হয়েছে, ‘কেন বাংলা তোমার কেলেঙ্কারিতে ভরা আয়ুষ্মান ভারত (Ayushman Bharat) বিষের বড়ি গিলে ফেলবে, যার অপমানজনক ৬০:৪০ অর্থ বরাদ্দের ফর্মূলা রাজ্যগুলিকে দিল্লির আত্ম-মহিমা অর্জনের জন্য অর্থ ব্যয় করতে বাধ্য করে? এটা জাতীয় লজ্জা’

সঙ্গে লেখা হয়েছে, ‘এই প্রকল্পে সীমাবদ্ধ যোগ্যতার মানদণ্ড লক্ষ লক্ষ দরিদ্রকে বঞ্চিত করেছে। তহবিল তছরুপ ও দুর্নীতি ছড়িয়ে পড়েছে। এই প্রকল্পে টাকা ছাড়াও ক্ষেত্রেও দেরি করা হচ্ছে। দাবির নিষ্পত্তি কার্যত অচল অবস্থায় পড়ে রয়েছে। মৃত ব্যক্তিদের নামেও ভুয়ো চিকিৎসার বিল তোলা হয়েছে।’

আরও খবর : জঙ্গি হামলার ধাক্কা কাটিয়ে স্বাভাবিক পহেলগাম! পর্যটকদের ভিড়ে ফের মুখর ভূস্বর্গ

বাংলার আপনাদের এই ভাঙাচোরা, দুর্নীতিগ্রস্ত আবর্জনার কোনও প্রয়োজন নেই বলে ওই পোস্টে জানানো হয়েছে। সঙ্গে বলা হয়েছে, রাজ্য সরকারের প্রকল্প স্বাস্থ্যসাথী (Swasthya Sathi) ২.৪৫ কোটি পরিবারের ৮.৭২ কোটি মানুষকে স্বাস্থ্য সুরক্ষা দিচ্ছে। ২০২৫ সালে এখনও পর্যন্ত এই প্রকল্পের আওতায় ১৩,১৫৬ কোটি টাকার চিকিৎসা পরিষেবা দেওয়া হয়েছে। শেষে লেখা হয়েছে, আমরা নিজেদের টাকায়, নিজেদের ভাবনায় এবং আপনাদের মতো জমিদারদের উপর কোনও নির্ভরতা ছাড়াই একটি স্বর্ণমানের স্বাস্থ্য সুরক্ষা বলয় গড়ে তুলেছি।

প্রসঙ্গত, কেন্দ্রের এই প্রকল্প নিয়ে বিজেপির (BJP) তরফে একটি পোস্ট করা হয়েছিল। সেখানে লেখা হয়েছে, ‘একজন ব্যক্তির অহংকারের কারণে, পশ্চিমবঙ্গের মানুষ কষ্ট পাচ্ছে।’ সঙ্গে দাবি করা হয়েছে, এই প্রকল্পে পাঁচ লক্ষ টাকা পর্যন্ত চিকিৎসার সুবিধা পাওয়া যায়। কিন্তু এই সুবিধাটি গ্রহণ করতে পারছেন না পশ্চিমবঙ্গে মানুষ। কারণ এই প্রকল্পটি রাজ্যে বাস্তবায়িত হয়নি, কারণ তৃণমূল কংগ্রেস সরকার এটি থেকে বেরিয়ে এসেছে। যেহেতু পশ্চিমবঙ্গে আয়ুষ্মান ভারত কার্ড নেই, তাই বাংলার বহু মানুষ যাঁরা অন্যরাজ্যে কাজ করেন, সেখানে এই প্রকল্প চালু থাকলেও এর সুবিধা নিতে পারছেন না। বরং নিজেদের পকেট থেকেই চিকিৎসার জন্য টাকা দিতে হচ্ছে।

বিজেপির এই পোস্টের জবাবেই আয়ুষ্মান ভারতকে ‘বিষের বড়ি’ বলে উল্লেখ করা হয়েছে তৃণমূলের তরফে। সঙ্গে এই প্রকল্পের ৬০:৪০ অর্থ বরাদ্দের ফর্মূলা নিয়েও প্রশ্ন তোলা হয়েছে।